b'\n_START_ARTICLE_\nKonvencionalna podmornica\n_START_PARAGRAPH_\nKonvencionalne podmornice so voja\xc5\xa1ke podmornice, ki za pogon uporabljajo diezel oz. elektri\xc4\x8dno energijo ali me\xc5\xa1anico obeh.\n_START_SECTION_\nDieselski stroj\n_START_PARAGRAPH_\nDieselski stroj je glavni vir energije podmornice. Dizelski stroj je nadomestil prej uporabljane petrolejske in bencinske motorje, ker so bila njihova goriva prenevarna in preob\xc4\x8dutljiva. V prvi svetovni vojni so Nemci izdelali zelo mo\xc4\x8dne in zanesljive motorje, temu zgledu so sledile \xc5\xa1e druge dr\xc5\xbeave. Dizelski motor je gnal propelerje do pojava jedrske energije v 60tih letih, sledilo je opu\xc5\xa1\xc4\x8danje programov, vendar je ostal nenadomestljiv v obalnih podmornicah do pribli\xc5\xbeno 2000 ton izpodriva.\n_START_SECTION_\nGorivo\n_START_PARAGRAPH_\nVelikost rezervoarjev dolo\xc4\x8da operativni doseg plovila. Podmornica ne more imeti ogromnih zalog goriva, ker je to shranjeno v balastnih tankih. Porabljeno gorivo zamenja okoli\xc5\xa1ka voda, ki pa ima 25\xc2\xa0% ve\xc4\x8djo gostoto, zaradi tega mora imeti podmornica dodatne regulacijske balastne tanke. Gorivo mora biti odporno na stik z okoli\xc5\xa1ko vodo ker sta teko\xc4\x8dini v neposrednem stiku.\n_START_SECTION_\nTihi motor\n_START_PARAGRAPH_\nMotorji za tiho delovanje so v uporabi med nalogami manj\xc5\xa1e opaznosti. Za doseganje ti\xc5\xa1jega delovanja se uporablja drsne le\xc5\xbeaje, jermenske reduktorje in posredno vodno hlajenje. Najvi\xc5\xa1je hitrosti so okoli 4 vozlov. Ostali deli pogona, ki niso v uporabi, se oddvojijo s sklopkami. Tihi elektromotor ima desetino mo\xc4\x8di glavnega in tako omogo\xc4\x8da tudi dalj\xc5\xa1o podvodno avtonomijo.\n_START_SECTION_\n\xc5\xa0norkel\n_START_PARAGRAPH_\n\xc5\xa0norkel je mehanizem, ki omogo\xc4\x8da zajem atmosferskega zraka na periskopski gladini. V osnovni obliki je to cev, ki omogo\xc4\x8da povezavo povr\xc5\xa1ja z dizelskim motorjem (zajem zraka in izpuh). Te\xc5\xbeave nastanejo pri nemirni gladini, ker ne sme priti do vdora vode v motor. Prvotni nizozemski na\xc4\x8drti so imeli poklopec, ki je zama\xc5\xa1il vstopnik zraka, a tako tudi prekinil dovod zraka motorju. Misel na \xc5\xa1norkel so opustili, dokler se niso Nemci v drugi svetovni vojni spomnili, da lahko zrak dovajajo v strojnico, od tam pa ga motor \xc4\x8drpa sam. Volumen podmornice je tako postal vmesni rezervoar zraka.'